**Informatīvais ziņojums**

**“Par deklarācijas noslēgšanas faktu ar Amerikas Savienotajām Valstīm”**

Saskaņā ar Ministru kabineta 2020. gada 18. februāra sēdes protokollēmumu Nr. 7, 43.§ 27.  februārī Vašingtonā tika parakstīta Latvijas un Amerikas Savienoto Valstu (ASV) kopīgā deklarācija par 5G drošību (turpmāk – deklarācija), kas apliecina abu valstu vēlmi sadarboties 5G drošības jomā. Deklarāciju Latvijas vārdā parakstīja ārlietu ministrs Edgars Rinkēvičs; ASV vārdā – valsts sekretārs Maiks Pompeo. Deklarācijā paustie pamatprincipi atbilst Latvijas valdības nostājai par 5G tīklu nozīmi valsts ekonomikas attīstībā un nacionālās drošības jautājumos.

Deklarācija ir politiska apņemšanās, kas apliecina valstu vienotu izpratni par 5G tīklu drošības nozīmi. Deklarācijas noslēgšana neparedz juridiskas saistības un konkrētu sadarbības mehānismu izveidi pēc tās noslēgšanas. Deklarācijas noslēgšana kalpo kā papildu signāls Latvijas 5G mobilo tīklu ieviesējiem par valdības redzējumu par 5G tīklu drošību līdztekus nacionālajam tiesiskajam regulējumam informācijas un komunikācijas tehnoloģiju drošības jomā.

Politiskā deklarācija atbilst ASV un Baltijas valstu prezidentu 2018. gada 3. aprīļa kopīgajā deklarācijā izteiktajai apņēmībai padziļināt sadarbību, lai stātos pretī kopīgo vērtību un drošības interešu apdraudējumiem.

Informatīvā ziņojuma pielikumā: Latvijas un ASV kopīgās deklarācijas par 5G drošību tulkojums latviešu valodā un Latvijas un ASV kopīgā deklarācija par 5G drošību angļu valodā.

Iesniedzējs: ārlietu ministrs E. Rinkēvičs

Vīza: valsts sekretārs A. Pelšs

Done 67016351

laura.done@mfa.gov.lv